**หลักการเขียนรายละเอียดการประดิษฐ์/ข้อถือสิทธิ/รูปเขียน/บทสรุป**

**ประกอบคำขอรับสิทธิบัตร/อนุสิทธิบัตร (กลุ่มเคมี)**

**ส่วนที่ 1 รายละเอียดการประดิษฐ์**

รายละเอียดการประดิษฐ์เป็นส่วนที่ผู้ของจะต้องจัดทำขึ้นโดยต้องมีลักษณะการบรรยายและกล่าวถึงการประดิษฐ์โดยจะต้องปฏิบัติตามหลักเกณฑ์และวิธีการที่กำหนดในกระทรวง (พ.ศ.2552) ออกตามความในพระราชบัญญัติสิทธิบัตรด้วย กฎกระทรวงดังกล่าวกำหนดรายละเอียดการประดิษฐดังนี้

1. ชื่อที่แสดงถึงการประดิษฐ์
2. ภูมิหลังของศิลปะหรือวิทยาการที่เกี่ยวข้อง
3. ลักษณะและความมุ่งหมายการประดิษฐ์โดยย่อ
4. สาขาวิทยาการที่เกี่ยวข้องกับการประดิษฐ์
5. การเปิดเผยการประดิษฐ์โดยสมบูรณ์
6. วิธีการในการประดิษฐ์ที่ดีที่สุด

คำอธิบายการเขียนรายละเอียดการประดิษฐ์

1. ชื่อที่แสดงถึงการประดิษฐ์ ให้ระบุชื่อที่สามารถทำให้เข้าใจถึงการประดิษฐ์เรื่องอะไร มีลักษณะสำคัญทางเทคนิคอย่างไร การระบุชื่อที่แสดงถึงการประดิษฐ์ จะต้องไม่ใช่ชื่อที่ตั้งขึ้นเองหรือเครื่องหมายการค้า และจะต้องไม่ใช้ชื่อที่เป็นการอวดอ้างสรรพคุณ

**วิธีการตั้งชื่อที่แสดงถึงการประดิษฐ์**

|  |
| --- |
| ชื่อที่แสดงถึงการประดิษฐ์ = ชื่อทั่วไป + ลักษณะสำคัญทางเทคนิคที่คิดขึ้นใหม่/ปรับปรุง  ตัวอย่าง : โพลีคาร์บอเนทเรซินแบลนด์ที่มีไททาเนียมออกไซต์  ชื่อทั่วไป คือ โพลีคาร์บอเนทเรซินแบลนด์  ลักษณะสำคัญทางเทคนิคที่คิดขึ้นใหม่/ปรับปรุง คือ ที่มีไททาเนียมออกไซต์ |

กรณีที่สิ่งประดิษฐ์เป็น “**ผลิตภัณฑ์**”

ตัวอย่าง : ยางรถยนต์ที่มีการเสริมความแข็งแรง pen

ตัวอย่าง : แชมพูปรับสภาพผมที่มีส่วนประกอบของแอลกอฮอล์โซ่ยาวอยู่ด้วย

กรณีที่สิ่งประดิษฐ์เป็น “**กระบวนการ**” หรือ “กรรมวิธี” หรือ “วิธีการ”

ตัวอย่าง : กระบวนการเลี้ยงกุ้งโดยปลอดจากก๊าซพิษ

ตัวอย่าง : วิธีการกระตุ้นการเจริญเติบโตของพ์ชโดยการใช้สาร 9-เบทา

กรณีที่สิ่งประดิษฐ์เป็นทั้ง “**ผลิตภัณฑ์และกระบวนการ**”

ตัวอย่าง : ยางรถยนต์ที่มีการเสริมความแข็งแรงแบบ pen และกระบวนการผลิตยางรถยนต์

กรณีที่ประดิษฐ์ทั้ง “**กระบวนการและเครื่องมือ**”

ตัวอย่าง : กรรมวิธีและอุปกรณ์เก็บรวบรวมเส้นใยแร่

กรณีอื่น

ตัวอย่าง : ระบบการอัดแน่นและกรรมวิธีสำหรับการผลิต

ชื่อที่แสดงถึงการประดิษฐ์ไม่ควรมีความหมายมากเกินไป และ/หรือไม่บ่งถึงลักษณะสำคัญทางเทคนิค เช่น ชื่อ “สารประกอบ” หรือ “ยา” หรือ “กรรมวิธี” เป็นต้น เนื่องจากชื่อที่แสดงถึงการประดิษฐ์เป็นส่วนหนึ่งของประกาศโฆษณาที่ต้องมี และหลังจากนั้นจะกลายเป็นงานที่ปรากฏอยู่แล้ว ซึ่งต้องถูกสืบค้นภายหลัง การตั้งชื่อที่มีความหมายกว้างเกินไปจะทำให้ได้เอกสารจำนวนมากเกินไป (เมื่อใช้ชื่อเหล่านี้เป็น key word) หรือไม่พบเอกสารที่เกี่ยวข้องเหล่านี้ (เมื่อใช้ลักษณะสำคัญทางเทคนิคที่คิดขึ้นใหม่/ปรับปรุงเป็น key word ร่วมด้วย)

**หมายเหตุ** “กระบวนการ”, “กรรมวิธี”, “วิธีการ” หรือคำที่มีความหมายเหมือนกับคำเหล่านี้ใช้แทนกันได้ แต่ในคำขอหนึ่ง ถ้าใช้คำใดแล้วควรใช้ให้เหมือนกันตลอด

2. ภูมิหลังของศิลปะหรือวิทยาการที่เกี่ยวข้อง อธิบายถึงลักษณะของการประดิษฐ์ชนิดเดียวกันที่มีมาก่อน พร้อมทั้งปัญหาทางเทคนิคหรือข้อบกพร่องของการประดิษฐ์ดังกล่าว ทั้งนี้เพื่อที่จะแสดงให้เห็นว่าการประดิษฐที่ขอรับสิทธิบัตรนั้นแตกต่างกับการประดิษฐ์ที่ขอรับสิทธิบัตรนั้นแตกต่างกับการประดิษฐ์ที่มีอยู่ก่อนแล้วอย่างไรและเพียงใด (สามารถกล่าวถึงเอกสารสิทธิบัตร/อนุสิทธิบัตร ทั้งไทยและต่างประเทศซึ่งได้จากการตรวจค้น มากล่าวไว้ในหัวข้อนี้ได้เพื่อความชัดเจนถึงการประดิษฐ์)

กรณีที่เป็นการประดิษฐ์ “**ผลิตภัณฑ์**”

ภูมิหลังต้องกล่าวถึง “ผลิตภัณฑ์” แบบเดียวกันของงานที่ปรากฏอยู่แล้วที่ใกล้เคียงกับของการประดิษฐ์นี้ ว่ามีชิ้นส่วนหรือส่วนประกอบที่เป็นลักษณะสำคัญทางเทคนิคอะไรบ้างมีปัญหาทางเทคนิคอะไร ที่น่าจะสามารถปรับปรุงให้ดีขึ้นได้ หรือแก้ไขปัญหาของงานที่ปรากฎอยู่แล้ว

ตัวอย่าง : ถ้าผลิตภัณฑนี้ประดิษฐ์ขึ้นเป็น “สารประกอบ” ภูมิหลังฯ ต้องกล่าวถึงสารประกอปที่มีโครงสร้างโมเลกุล(ลักษณะสำคัญทางเทคนิค)ใกล้เคียงกับของการประดิษฐ์นี้ที่มีการใช้ที่ตั้งใจเหมือน หรือใกล้เคียงกับของการประดิษฐ์และปัญหาทางเทคนิคของสารประกอบของงานที่ปรากฏฯ ที่ผู้ประดิษฐ์ต้องการปรับปรุง

ตัวอย่าง : ถ้าผลิตภัณฑที่ประดิษฐ์ขึ้นเป็น “องค์ประกอบ” ภูมิหลังฯ ต้องกล่าวถึงองค์ประกอบ (composition) ที่มีส่วนประกอบ (component) ใกล้เคียงกับของการประดิษฐ์นี้มีการใช้ที่ตั้งใจเหมือนกับของการประดิษฐ์นี้ (อยู่ในสาขาวิทยาการเดียวกัน หรือสาขาวิทยาการที่เกี่ยวข้อง ) และปัญหาทางเทคนิคของงานที่ปรากฏฯ ที่ผู้ประดิษฐ์ต้องการปรับปรุง

ตัวอย่าง : ถ้าผลิตภัณฑ์ที่ประดิษฐ์ขึ้นเป็น “อุปกรณ์” ภูมิหลังฯ ต้องกล่าวถึงอุปกรณ์ของงานที่ปรากฏอยู่แล้วที่ใกล้เคียงกับของการประดิษฐ์ตามคำขอฯ นี้ที่มีการใช้ที่ตั้งใจเหมือนกับของการประดิษฐ์ (อยู่ในสาขาวิทยาการเดียวกันหรือสาขาวิทยาการที่เกี่ยวข้อง)ว่ามีชิ้นส่วนหรือส่วนประกอบอะไรบ้าง มีปัญหาทางเทคนิคอะไรบ้างที่ ผู้ประดิษฐ์ต้องการแก้ไขหรือปรับปรุง

กรณีที่เป็นการประดิษฐ์ “**กระบวนการ**”

ตัวอย่าง: ภูมิหลังฯ ต้องกล่าวถึง “กระบวนการ” แบบเดียวกันของงานที่ปรากฏอยู่แล้วที่ใกล้เคียงกับของการประดิษฐ์นี้ว่า มีขั้นตอนอะไรบ้าง (ลักษณะสำคัญทางเทคนิคของกระบวนการ) มีปัญหาทางเทคนิคอย่างไรบ้างที่ผู้ประดิษฐ์ต้องการแก้ไขหรือปรับปรุงให้ดีขึ้นแล้วให้ผลเป็นการประดิษฐ์นี้

3. ลักษณะและความมุ่งหมายการประดิษฐ์โดยย่อ อธิบายถึงลักษณะที่สำคัญของการประดิษฐ์โดยย่อ วัตถุประสงค์ในการประดิษฐ์ และกล่าวถึงการประดิษฐ์เป็นการประดิษฐ์สิ่งใด ซึ่งผู้ขอรับสิทธิบัตรมีจุดมุ่งหมายใดที่ได้ทำการประดิษฐ์ดังกล่าวขึ้นเพื่อที่จะแก้ไขปัญหาหรือข้อบกพร่องของการประดิษฐ์ที่มีมาก่อน (เพื่อแก้ไขปัญหาที่กล่าวไว้ใน “ภูมิหลังฯ”)

กรณีที่การประดิษฐ์เป็น “**ผลิตภัณฑ์**”

ให้บรรยายถึงส่วนประกอบ หรือชิ้นส่วนที่เป็นลักษณะสำคัญทางเทคนิคของผลิตภัณฑ์นี้ว่ามีอะไรบ้าง ลักษณะเป็นอย่างไร และบอกความมุ่งหมายหรือวัตถุประสงค์ของการประดิษฐ์นี้

ตัวอย่าง : ถ้าผลิตภัณฑ์เป็น “สารประกอบ” ต้องแสดงถึงสูตรโครงสร้างของสารประกอบนี้ และบอกความมุ่งหมายหรือวัตถุประสงค์ของการประดิษฐ์สารประกอบนี้

ตัวอย่าง : ถ้าผลิตภัณฑ์นี้เป็น “องค์ประกอบ” ต้องกล่าวถึงองค์ประกอบ(composition) นี้ว่ามี ส่วนประกอบ (composition) อะไรบ้าง และบอกความมุ่งหมายหรือวัตถุประสงค์ของการประดิษฐ์นี้

กรณีการประดิษฐ์เป็น “**กระบวนการ**”

ให้บรรยายถึงขั้นตอน และเงื่อนไขหรือสภาวะของการปฎิบัติการ ที่เป็นลักษณะสำคัญทางเทคนิคของการประดิษฐ์ตั้งแต่เริ่มต้นจนจบกระบวนการและบอกความมุ่งหมายหรือวัตถุประสงค์ของกระบวนการนี้

4. สาขาวิทยาการที่เกี่ยวข้องกับการประดิษฐ์ ระบุว่าการประดิษฐ์ที่ขอรับสิทธิบัตร/ฃอนุสิทธิบัตร จัดอยู่ในสาขาวิทยาการหรือเทคโนโลยีด้านใด

ตัวอย่าง : เคมีเกษตรในส่วนที่เกี่ยวกับยา กำจัดวัชพืช

ตัวอย่าง : เคมีอินทรีในส่วนที่เกี่ยวกับกระบวนการสังเคราะห์ 1,4-บิวทาไดอีน

ทั้งนี้หากไม่แน่ชัดถึงการประดิษฐ์อยู่ในสาขาวิทยาการใดให้ระบุว่า “เคมีที่เกี่ยวข้องกับ....ชื่อการประดิษฐ์.....”

5. การเปิดเผยการประดิษฐ์โดยสมบูรณ์ ระบุถึงรายละเอียดของการประดิษฐ์ที่ขอรับสิทธิบัตร/อนุสิทธิบัตร ว่ามีลักษณะโครงสร้าง ส่วนประกอบ องค์ประกอบ หรือขั้นตอนอย่างไร การบรรยายในหัวข้อนี้จะต้องละเอียดสมบูรณ์ และชัดเจนพอที่จะทำให้ผู้มีความเชี่ยวชาญในระดับสามัญในสาขาวิทยาการนั้นๆ สามารถอ่านแล้วเข้าใจถึงการประดิษฐ์นั้นได้ และสามารถนำไปใช้/ปฏิบัติตามการประดิษฐ์นั้นได้ด้วยในหัวข้อการเปิดเผยการประดิษฐ์โดยสมบูรณ์นี้ ผู้เขียนควรคำนึงถึงความชัดเจนเป็นหลัก ดังนั้นควรกำหนดลักษณะและขั้นตอนการบรรยายให้ดี การอ้างอิงลักษณะทางโครงสร้างในหัวข้อนี้จะต้องสอดคล้องกับรูปเขียนด้วย

กรณีที่การประดิษฐ์เป็น “**ผลิตภัณฑ์**”

ให้บรรยายลักษณะสำคัญทางเทคนิคของผลิตภัณฑ์ การผลิตหรือการประกอบชิ้นส่วนหรือส่วนประกอบให้เป็นผลิตภัณฑ์นั้น คงามสัมพันธ์ในหน้าที่ของแต่ละชิ้นส่วนหรือส่วนประกอบ การนำไปใช้ (ใช้อย่างไร) ฯลฯ ควรอธิบายกว้าง ๆ ก่อนแล้วยกตัวอย่างโดยการอ้างอิงถึงรูปเขียนที่แนบ (ถ้ามี) เพื่อให้เข้าใจได้ดีขึ้น

ถ้า “ผลิตภัณฑ์”นั้นเป็นสารประกอบให้แสดงสูตรของสารประกอบนั้นอย่างละเอียดบรรยายตัวแปรที่ใช้ในสูตรอย่างละเอียด เงื่อนไขที่เป็นข้อจำกัดของตัวแปรเหล่านี้ (ถ้ามี) กระบวนการ (ปฏิกิริยา) สังเคราะห์สารประกอบของการประดิษฐ์นี้ว่าใช้สารตั้งต้นอะไร สถาวะ ของการทำปฏิกิริยา (เช่น อุณหภูมิ และความดัน) ที่ใช้เป็นอย่างไรในแต่ละขั้นตอนและการนำสารประกอบดังกล่าวไปใช้ประโยชน์

ถ้า “ผลิตภัณฑ์” นั้นเป็นองค์ประกอบ (composition) ให้กล่าวถึงส่วนประกอบ (components) ต่าง ๆ ที่นำมาประกอบรวมเป็นองค์ประกอบนี้ในสัดส่วนที่แน่นอนหนึ่ง พร้อมทั้งบอกจากระดับคุณภาพ (grade) และที่มาของส่วนประกอบต่างๆ เหล่านั้น วิธีการผลิตองค์ประกอบจากส่วนประกอบต่าง ๆ เหล่านั้น การนำองค์ประกอบนี้ไปใช้ประโยชน์(ถ้าการใช้นั้นไม่สามารถทราบได้จากคำบรรยายหรือจากชื่อผลิตภัณฑ์)

กรณีที่การประดิษฐ์เป็น “**กระบวนการ**” หรือ “กรรมวิธี”

ให้อธิบายแต่ละขั้นตอนอย่างสัมพันธ์กัน บอกสถาวะ (เงื่อนไข) ที่กระทำ ตั้งแต่เริ่มต้นจนจบกระบวนการและอุปกรณ์ที่ใช้ในแต่ละขั้นตอน มีรูปร่างเป็นอย่างไร (ถ้าสิ่งนี้จำเป็น) จากนั้นให้บรรยายตัวอย่างกระบวนการของการประดิษฐ์นี้พร้อมกันการอ้างอิงถึงรูปเขียน หรือ แผนผังเพื่อแสดงให้เห็นการประดิษฐ์นี้อย่างชัดเจน ควรใส่หมายเลขกำกับตามหลังชื่อ สารประกอบ หรืออุปกรณ์ที่สอดคล้องกับรูปเขียนหรือแผนผัง เช่น สารตั้งต้นอะมีน 1, สารขั้น กลางอะไมด์ 2, สารประกอบสูตร 1, สารขั้นกลาง II, ปฎิกรณ์ 1, เส้นทาง 2, หอกลั่น 3 เป็นต้น เพื่อให้ผู้อ่านเข้าใจง่ายขึ้น

6. วิธีการในการประดิษฐ์ที่ดีที่สุด กรณีที่มีการระบุในหัวข้อการเปิดเผยการประดิษฐ์โดยสมบูรณ์ ถึงวิธีการประดิษฐ์หลายวิธี ผู้ขอจะต้องระบุถึงวิธีการในการประดิษฐ์ที่ดีที่สุด แต่ถ้ามีการเปิดเผยวิธีการประดิษฐ์เพียงวิธีเดียวในหัวข้อการเปิดเผยการประดิษฐ์โดยสมบูรณ์ ผู้ขอสามารถระบุว่า “วิธีการในการประดิษฐ์ที่ดีที่สุด ได้แก่ วิธีการดังที่ได้บรรยายไว้ในหัวข้อการเปิดเผยการประดิษฐ์โดยสมบูรณ์”

**ส่วนที่ 2 ข้อถือสิทธิ**

เป็นส่วนที่ผู้ขอรับสิทธิบัตร/อนุสิทธิบัตร ระบุถึงส่วนของการประดิษฐ์ที่ผู้ขอต้องการสงวนสิทธิมิให้คนอื่นแสวงหาประโยชน์จากการประดิษฐ์ โดยหลักการทั่วไปแล้ว ขอบเขตของการประดิษฐ์ที่ระบุในข้อถือสิทธิจะต้องไม่กว้างหรือเกินไปกว่าที่ผู้ขอได้ทำการประดิษฐ์นั้น และได้เปิดเผยในรายละเอียดการประดิษฐ์ ดังนั้นหากผู้ขอต้องการขอถือสิทธิในลักษณะของส่วนการประดิษฐ์ จะต้องเปิดเผยรายละเอียดเกี่ยวกับลักษณะส่วนนั้นของการประดิษฐ์โดยสมบูรณ์ ชัดแจ้ง และรัดกุมและสอดคล้องกับรายละเอียดการประดิษฐ์

ข้อถือสิทธิที่ชัดแจ้งและรัดกุมมี 2 ลักษณะดังนี้

1. ลักษณะของถ้อยคำที่ใช้ ถ้อยคำที่ใช้ต้องจัดเจน ห้ามใช้ถ้อยคำที่คลุมเครือหรือมีความหมายเผื่อเลือกแบบกว้างๆ
2. ลักษณะของการแยกและจัดลำดับข้อถือสิทธิ ความชัดแจ้งและรัดกุมของข้อถือสิทธิอาจเกิดขึ้นจากวิธีการแยกและจัดลำดับข้อถือสิทธิ รวมทั้งการอ้างอิงข้อถือสิทธิอื่นๆ ในคำขอเดียวกันนั้นด้วย

การพิจารณาว่าควรแยกข้อถือสิทธิเป็นหลายข้อหรือควรมีข้อถือสิทธิเพียงข้อเดียวหรือไม่ ขึ้นอยู่กับลักษณะของการประดิษฐ์ที่ขอรับสิทธิบัตร/อนุสิทธิบัตร ว่าการประดิษฐนั้นมีลักษณะองค์ประกอบหรือโครงสร้างซับซ้อนหรือไม่เพียงใด ถ้าเป็นการประดิษฐ์ที่ไม่ซับซ้อนก็ไม่ควรแยกข้อถือสิทธิเป็นหลายข้อ

ข้อถือสิทธิที่ระบุถึงลักษณะทางเทคนิคอันเป็นสาระสำคัญของการประดิษฐ์ เรียกว่า “ข้อถือสิทธิหลัก” ส่วนข้อถือสิทธิที่ระบุถึงลักษณะทางเทคนิคอันเป็นรายละเอียดปลีกย่อย เรียกว่า “ข้อถือสิทธิรอง” โดยทั่วไป การประดิษฐ์ที่ขอรับสิทธิบัตรมักมีลักษณะที่ไม่ซับซ้อนมากจึงมักจะมีข้อถือสิทธิหลักเพียงข้อถือสิทธิเดียวและมีข้อถือสิทธิรองอีก 2-3 ข้อ ในกรณีที่ข้อถือสิทธิหลักเพียงข้อถือสิทธิเดียวไม่สามารถคลุมถึงลักษณะทางเทคนิคของการประดิษฐ์ได้ทั้งหมด ผู้ขอจะระบุข้อถือสิทธิหลักหลายข้อสำหรับลักษณะการประดิษฐ์ประเภทเดียวกันในคำขอรับสิทธิบัตร/อนุสิทธิบัตร ฉบับหนึ่งก็ได้ การอ้างถึงข้อถือสิทธิอื่นในข้อถือสิทธิรองนั้น จะต้องอ้างในลักษณะที่เป็นทางเลือกเท่านั้น

ลักษณะของการเขียนข้อถือสิทธิ

1. ข้อถือสิทธิหลัก
   * + ให้ขอถือสิทธิ ในลักษณะทางเทคนิค ไม่ขอถือสิทธิในเรื่องนามธรรมหรือความสามารถ เช่น ขอถือสิทธิ “ยาที่มีสรรพคุณแก้ปวด” เป็นต้น
     + ในกรณีที่ต้องการขอถือสิทธิในผลิตภัณฑ์ ให้บรรยายลักษณะรูปร่างของชิ้นส่วนหรือส่วนประกอบ ความสัมพันธ์ในหน้าที่การทำงานของแต่ละชิ้นส่วนหรือส่วนประกอบจรกระทั่งผู้อ่านเข้าใจและนึกภาพผลิตภัณฑ์นั้นออกแต่ต้องรัดกุมถ้าผลิตภัณฑ์นั้นเป็นสารประกอบ ต้องแสดงสูตรสารประกอบนั้น  
       ถ้าผลิตภัณฑ์นั้นเป็นองค์ประกอบ ( composition ) ต้องแสดงส่วนประกอบ( components ) ขององค์ประกอบนี้ในสัดส่วนที่แน่นอนหนึ่ง
     + ในกรณีที่ต้องการขอถือสิทธิในกระบวนการหรือกรรมวิธี ให้บรรยายแต่ละขั้นตอนอย่างสัมพันธ์กันพร้อมทั้งบอกสภาวะ( เงื่อนไข )ที่ใช้ในแต่ละขั้นตอนตั้งแต่เริ่มต้นจนจบกระบวนการจนกระทั่งผู้อ่านเข้าใจอย่างชัดแจ้งและทำตามได้ แต่ต้องรัดกุม
     + ถ้ามีความจำเป็นต้องระบุลักษณะทางเทคนิคของรูปเขียนนั้น ให้ระบุเครื่องหมายอ้างอิงที่ใช้ในรูปเขียนแทนโดยระบุในวงเล็บ เช่น หอกลั่น (1), อุปกรณ์แยก (2) เป็นต้น เพื่อให้เข้าใจได้ดีขึ้น
     + ในกรณีที่ขอถือสิทธิในการใช้ ต้องบรรยายถึงการใช้นั้นให้ชัดเจน และต้องรัดกุม
     + เป็นส่วนที่เป็นการประดิษฐ์นี้เท่านั้น ต้องมีอยู่ในรายละเอียดการประดิษฐ์
     + ไม่มีคำที่มีความหมายคลุมเครือหรือคำที่ต้องตีความ เช่น “ตัวอย่าง”, “เช่น”
     + ไม่อ้างถึงรายการในรายละเอียดการประดิษฐ์หรือรูปเขียนในส่วนที่เกี่ยวกับลักษณะทางเทคนิคของการประดิษฐ์ เช่นไม่ควรมีคำว่า “ตามที่บรรยายในรายละเอียดการประดิษฐ์”, “ตามที่แสดงในรูปเขียนที่ 1” แต่ถ้าการอ้างดังกล่าวจะทำให้ง่ายหรือ สะดวกในการตรวจสอบก็ให้อ้างได้ เช่น การอ้างถึงลำดับ  
       DNA ของจีน
     + อาจมีมากกว่า 1 ข้อ และใช้เลขอารบิคแบ่งเป็น

* ข้อถือสิทธิหลัก เป็นข้อถือสิทธิที่ไม่อ้างถึงข้อถือสิทธิอื่น เป็นการเขียนลักษณะสำคัญทางเทคนิคของการประดิษฐ์อย่างกว้าง ๆ
* ข้อถือสิทธิรอง เป็นข้อถือสิทธิที่อ้างถึงข้อถือสิทธิหลักหรือข้อถือสิทธิรองอื่น การอ้างถึงข้อถือสิทธิหลักหรือข้อถือสิทธิรองอื่น ต้องอ้างเป็นทางเลือกเท่านั้น คืออ้างได้ข้อเดียว ถ้าอ้างถึงหลายข้อให้ใช้คำว่า “หรือ” คั่นหรือใช้คำว่า “ข้อใดข้อหนึ่ง”

ตัวอย่าง : กระบวนการตามข้อถือสิทธิ 1 ที่ซึ่ง …

ตัวอย่าง : ผลิตภัณฑ์ตามข้อถือสิทธิ 2 หรือ 3 ที่ซึ่ง …

ตัวอย่าง : กระบวนการตามข้อถือสิทธิ 1-5 ข้อใดข้อหนึ่ง ที่ซึ่ง …

ข้อถือสิทธิรองเป็นการขอถือสิทธิที่เฉพาะเจาะจงมากกว่าข้อถือสิทธิที่ถูก  
อ้างถึง และอยู่ถัดจากข้อถือสิทธิหลักหรือถัดจากข้อถือสิทธิรองที่ถูกอ้างถึง

* อาจขอได้ทั้งผลิตภัณฑ์ กระบวนการ ( กรรมวิธี ) และการใช้ถ้าเกี่ยวเนื่องกันจนถือได้ว่าเป็นเรื่องเดียวกัน ( Unity ) ที่มักพบบ่อย คือ เมื่อประดิษฐ์สารประกอบขึ้นใหม่ จะขอถือสิทธิได้ทั้งสามอย่าง

|  |
| --- |
| ตัวอย่าง :  ข้อถือสิทธิ 1 : สารประกอบสูตรทั่วไป (1)  แสดงสูตร  ข้อถือสิทธิ 2 : กระบวนการเตรียมสารประกอบสูตร (1) ของข้อถือสิทธิ 1 ซึ่งมีขั้นตอนดังนี้  ก. การทำปฏิกิริยา  ข. …  ค. …  ข้อถือสิทธิ 3 : การใช้สารประกอบสูตร (1) ตามข้อถือสิทธิ 1 สำหรับการเตรียม  เวชภัณฑ์สำหรับการรักษาโรคเอดส์ |

1. ข้อถือสิทธิรอง

* หมายความถึงข้อถือสิทธิที่อ้างถึงลักษณะของการประดิษฐ์ในข้อถือสิทธิหลักหรือข้อถือสิทธิรองอื่น เช่น เครื่องปอกมะพร้าวตามข้อถือสิทธิ 1 หรือ 2 .................
* ข้อถือสิทธิรอง ต้องอ้างในลักษระที่เป็น ทางเลือก โดยใช้ว่า “หรือ” ตามที่ระบุในข้อถือสิทธิข้อใดข้อหนึ่งข้างต้น
* การระบุข้อถือสิทธิรอง ให้ระบุข้อถือสิทธิรองถัดจากข้อถือสิทธิหลักโดยเรียงลำดับหัวข้อด้วยเลขอาราบิคให้อยู่ในส่วนเดียวกัน
* การระบุข้อถือสิทธิรอง ให้ระบุถึงลักษระของการประดิษฐ์ในข้อถือสิทธิหลักหรือข้อถือสิทธิรองอื่นเสียก่อน แล้วจึงรุบุถึงลักษณะของการประดิษฐ์ที่ประสงค์จะได้รับความคุ้มครองเพิ่มเติม

**ส่วนที่ 3 รูปเขียน (ถ้ามี)**

* รูปเขียนต้องชัดเจน สอดคล้องกับรายละเอียดการประดิษฐ์และเป็นไปตามหลักการเขียนแบบ
* ใช้รูปถ่ายได้ถ้ารูปเช่นนั้นมีลักาณะเฉพาะที่ไม่สามารถเขียนให้เหมือนได้โดยเฉพาะในสาขาเคมี เช่น รูปถ่ายจุลชีพหรือรูปถ่ายโครงสร้างทางกายภาพที่มีขนาดเล็กมากที่ถ่ายด้วยกล้องที่มีกำลังขยายสูงมาก
* ไม่มีคำบรรยาย หรือ ข้อความใด ๆ เว้นแด่คำ หรือ ข้อความที่จำเป็นเพื่อกำกับรูปเขียน
* เขียนหมายเลข ตัวอักษร และเส้นอ้างอิง ให้ชัดเจนและเข้าใจได้โดยง่าย และไม่ใช้วงเล็บ วงกลม อัญประกาศ ประกอบหมายเลข และตัวอักษร
* ระบุหมายเลขและรูปด้วยเลขอารบิค
* ในกระดาษหนึ่งหน้าอาจมีหลายรูปได้

**ส่วนที่ 4 บทสรุปการประดิษฐ์**

เป็นส่วนของคำขอสิทธิบัตรการประดิษฐ์ที่จะช่วยให้บุคคลที่เกี่ยวข้องสามารถตรวจค้น หรือค้นคว้าเกี่ยวกับการประดิษฐ์นั้นโดยไม่เสียเวลามาก ผู้ขอจะต้องจัดทำบทสรุการประดิษฐ์ในทุกกรณี หากผู้ขอไม่ยื่นบทสรุปการประดิษฐ์ด้วยคำขอนั้นอาจถูกปฏิเสธได้

1. ระบุถึงลักษระทางเทคนิคของการประดิษฐ์สั้นๆ เพื่อให้สามารถเข้าใจถึงลักษระของการประดิษฐ์ที่ขอรับสิทธิบัตรหรืออนุสิทธิบัตรโดยย่อ
2. รักกุม ชัดแจ้ง และมีถ้อยคำไม่เกินสองร้อยคำ
3. ไม่ระบุผลดีหรือ ประโยชน์ของการประดิษฐ์ตลอดจนวิธีการใช้การประดิษฐ์ที่ไม่แน่นอน